Борис Младенов-Young
Притворя ли очи, пред мен изплуват те…

chitanka.info

Притворя ли очи, пред мен изплуват те —

лица от болести изпити, бледосиви.

Съдбата рано техния живот отне,

но те във спомените ми са още живи.

Зад всяко, прах отдавна станало, дете,

една трагедия човешка се разкрива

и жалбата по тях не спира да расте —

не се намери за скръбта алтернатива.

А чул съм често, да твърди една мълва,

че времето като със преспи сняг завява

страдания, тревоги, болки, страхове…

Но днес, накрая на живота си твърдя,

че няма, докато съм духом жив, забрава —

смъртта един ден чакам да ги отнесе.

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.